‘Kunsveld eenvoudig goedkoper as gras’Die Laerskool De Hoop in Somerset-Wes se kunssportvelde. (Foto: Verskaf) Die koste om jaarliks die gras op sy rugbyvelde oor te plant, het eenvoudig só hoog vir `n Kaapse laerskool geraak dat ‘n kunsveld sedert sowat `n jaar gelede ‘n goedkoper uitweg bied. Wynand Cillié, die hoof van die Laerskool De Hoop in Somerset-Wes, het op navraag aan Pale Toe! gesê te veel spanne en voete op die grasveld het veroorsaak dat dit jaarliks oorgeplant moes word, en die jaarlikse koste daarvan het eenvoudig te hoog geraak. “Die koste van twee kleiner as die gewone rugbyvelde, wat ook vir hokkie gebruik word, met ‘n krieketkolfblad tussenin (12 000 vierkante meter in totaal) het R8 miljoen beloop. “Deur eie beleggings te gebruik, ‘n lening aan te gaan en ná ‘n aanpassing in die begroting, kos dit [die skool se] ouers slegs R25 per maand ekstra.” Cillié sê die speeloppervlakte vir al die somer- sowel as wintersporte is eenvoudig baie beter. Die veld word vir atletiek, krieket, hokkie en rugby benut. Synsport het die kunsveld verskaf en DPB Construction het dit aangelê. ♦ Om ‘n watertekort die hoof te bied, het die Windhoekgimnasium in Namibië onlangs ‘n kunsrugbyveld in gebruik geneem wat die skool ‘n raps meer as R12 miljoen gekos het. Dit is met ‘n internasionale sewestoernooi ingewy, waaraan spanne uit Namibië, Suid-Afrika, Botswana, Zimbabwe en Duitsland deelgeneem het.